b"\n_START_ARTICLE_\nHeinrich Hirschsprung\n_START_SECTION_\nErhvervsmand\n_START_PARAGRAPH_\nI 1858 overtog Heinrich Hirschsprung sammen med sin bror Bernhard ansvaret for familiefirmaet. I 1864 giftede han sig med Pauline Elisabeth Jacobson (1845-1912), der kom fra en velhavende j\xc3\xb8disk familie. I 1866 byggede firmaet en tobaksfabrik i Tordenskjoldsgade, og der blev indrettet et nyt tobaksudsalg p\xc3\xa5 \xc3\x98stergade 8. Tobaksfabrikationen gjorde ham til en velhavende mand og gav ham mulighed for at indk\xc3\xb8be kunst og st\xc3\xb8tte kunstnere med rejselegater og lignende. I 1899 blev virksomheden omdannet til aktieselskab og Heinrich Hirschsprung trak sig ud af den daglige drift og helligede sig helt sin kunstsamling.\n_START_SECTION_\nKunstsamler\n_START_PARAGRAPH_\nHirschsprung k\xc3\xb8bte sit f\xc3\xb8rste maleri i 1866, Julius Exners Lille pige, der lader en gammel mand lugte til en blomst og fra 1872 begyndte han for alvor p\xc3\xa5 sin kunstsamling. Guldalderen var forbi, og Hirschsprung fulgte i stedet sin interesse for genrebilleder og fort\xc3\xa6llende kunst, og havde knyttet venskab med malerne Frederik Vermehren og Otto Bache og kunsthistorikeren Julius Lange. Den gamle mester Wilhelm Marstrand var ogs\xc3\xa5 en af hans r\xc3\xa5dgivere til sin d\xc3\xb8d i 1873, og foruden genrebillederne begyndte Hirschsprung senere i 1870'erne at k\xc3\xb8be guldalderkunst af C.W. Eckersberg og J.Th. Lundbye._NEWLINE_Heinrich Hirschsprung fulgte med i, hvad der r\xc3\xb8rte sig i tidens europ\xc3\xa6iske malerkunst - is\xc3\xa6r den franske - og i 1878 s\xc3\xb8rgede han for, at en r\xc3\xa6kke kunstnere fik rejselegater til Verdensudstillingen i Paris. Maleren P.S. Kr\xc3\xb8yer var ogs\xc3\xa5 i Paris, og Hirschsprung stillede midler til r\xc3\xa5dighed, s\xc3\xa5 han ogs\xc3\xa5 fik mulighed for at forts\xc3\xa6tte rejsen til Italien, hvor Kr\xc3\xb8yer malede nogle af de billeder, der gav ham et internationalt gennembrud. Hirschsprung og Kr\xc3\xb8yer var venner resten af deres levetid, og familierne bes\xc3\xb8gte j\xc3\xa6vnligt hinanden. Hirschsprung s\xc3\xb8rgede med en r\xc3\xa6kke bestillinger for, at Kr\xc3\xb8yer havde arbejde, og da Kr\xc3\xb8yer var blevet gift med Marie Triepcke, hjalp han til med at l\xc3\xb8se boligproblemer og skaffe kokkepiger._NEWLINE_I 1880'erne k\xc3\xb8bte Hirschsprung en r\xc3\xa6kke v\xc3\xa6rker af unge kunstnere som Godfred Christensen, Viggo Johansen, Anna Ancher, Michael Ancher, Thorvald Niss, Erik Henningsen, Julius Paulsen, Joakim Skovgaard, Theodor Philipsen og Kristian Zahrtmann. Da der i 1888 blev holdt Nordisk Kunst- og Industriudstilling i K\xc3\xb8benhavn, udstillede Hirschrsprung for f\xc3\xb8rste gang nogle af sine v\xc3\xa6rker for offentligheden, og fra det tidspunkt arbejdede ham med tanken om, at samlingen p\xc3\xa5 sigt skulle overg\xc3\xa5 til offentligt eje. I slutningen af 1890'erne l\xc3\xa6rte han kunsthistorikeren Emil Hannover at kende, og i samr\xc3\xa5d med ham fik Hirschsprung tilpasset samlingen til museumsbrug: En r\xc3\xa6kke mindre betydningsfulde billeder blev solgt fra, og i stedet blev samlingen kompletteret med andre, mere v\xc3\xa6sentlige v\xc3\xa6rker. I 1902 offentliggjorde Hirschsprung planerne om at sk\xc3\xa6nke v\xc3\xa6rkerne til staten, p\xc3\xa5 betingelse af, at der blev opf\xc3\xb8rt et museum til den, som det var sket med Carl Jacobsens samling og Ny Carlsberg Glyptotek. I 1907 var alle aftaler p\xc3\xa5 plads og byggeriet af kunstmuseet blev indledt. I 1911 indviedes professor H.B. Storcks klassicistiske bygning, der rummer Den Hirschsprungske Samling, i \xc3\x98stre Anl\xc3\xa6g i K\xc3\xb8benhavn. Heinrich Hirschsprung n\xc3\xa5ede aldrig at se det f\xc3\xa6rdige museum (han d\xc3\xb8de i 1908), men det gjorde hustruen Pauline, der levede til 1912._NEWLINE_Han er begravet p\xc3\xa5 Mosaisk Vestre Begravelsesplads."